**Prof. dr. Vesna Leskošek**

Prof. dr. Vesna Leskošek se je po zaključenem univerzitetnem študiju pedagogike vpisala v mednarodni magistrski program Duševno zdravje v skupnosti, v okviru katerega je šest mesecev študirala na London School of Economics in pridobivala praktične izkušnje dela v angleških socialnih službah. Doktorirala je leta 2001 pod mentorstvom prof. dr. Mirjane Ule. Po dobrem desetletju dela na področju socialnega varstva je po končanem doktoratu najprej raziskovalno delovala na Mirovnem inštitutu v Ljubljani in se nato leta 2003 zaposlila na Fakulteti za socialno delo Univerze v Ljubljani. Njeno raziskovalno področje je v najširšem smislu proučevanje družbenih neenakosti in socialne države, ožja področja njenega raziskovanja pa so socialne politike, revščina in spol. V zadnjem času se ukvarja z načinom reševanja problema prehranske revščine in odpadkov hrane ter pokojninsko vrzeljo med spoloma. Je mednarodno vpeta v več tematskih mrež in raziskovalnih projektov. Njena bibliografija obsega več kot 150 znanstvenih prispevkov.